โตเกียวมารีนฯหันพึ่งโบรกเกอร์กวาดเบี้ยเพิ่ม
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

โพสต์ทูเดย์ — โตเกียวมารีนศรีเมืองประกันภัย หันพึ่งโบรกเกอร์ตัวสร้างรายได้ใหม่แทนลูกค้าบริษัทญี่ปุ่นที่อิ่มตัว คาด 510 ปีเห็นผล
นายโยอิจิ ทามากาคิ กรรมการผู้จัดการ บริษัท โตเกียวมารีนศรีเมืองประกันภัย เปิดเผยว่า บริษัทมีแผนที่จะเพิ่มรายได้จากช่องทางขายผ่านบริษัทนายหน้า (โบรกเกอร์) และตัวแทน ให้มีสัดส่วนที่เท่าๆ กันกับช่องทางธุรกิจญี่ปุ่น และช่องทางบริษัทตัวแทนขายรถยนต์ (ดีลเลอร์) และบริษัทเช่าซื้อ ให้ได้ภายใน 510 ปี เมื่อเทียบกับในปัจจุบันที่ช่องทางธุรกิจญี่ปุ่นมีสัดส่วน 50% ช่องทางดีลเลอร์และบริษัทเช่าซื้อ 40% และช่องทางโบรกเกอร์และตัวแทน 10%
“ปัจจุบันฐานลูกค้าหลักของเราที่เป็นธุรกิจญี่ปุ่นได้เข้ามาไทยมากแล้ว และไม่คาดหวังว่าจะเติบโตอีก ดังนั้นเราจึงต้องมองมายังช่องทางตัวแทนและโบรกเกอร์ตัวแทน เพราะยังเป็นตลาดที่กว้าง มีโอกาสในธุรกิจอีกมาก แม้ต้องใช้เวลานานก็ตาม ซึ่งในปีที่ผ่านมาเบี้ยจากธุรกิจญี่ปุ่นทั้งจากประกันภัยทางทะเลและขนส่งลดลงอย่างมาก และได้รับผลกระทบจากเศรษฐกิจโดยตรง ทำให้การเติบโตติดลบไป 4% เท่านั้น และมีเบี้ยรับรวมที่ 3,300 ล้านบาท แต่โชคยังดีที่ได้ช่องทางตัวแทนและโบรกเกอร์มาเสริม ไม่เช่นนั้นผลประกอบการในปีที่แล้วคงแย่กว่านี้” นายทามากาคิ กล่าว 
ทั้งนี้ บริษัทตั้งเป้าเติบโตในปีนี้ที่ 6% และมีเบี้ยรับรวมที่ 3,500 ล้านบาท โดยมีแผนที่จะสร้างการเติบโตให้ได้ปีละ 45%
นายหลักชัย สุทธิชูจิต รองกรรมการผู้จัดการ บริษัท โตเกียวมารีนศรีเมืองประกันภัย กล่าวว่า บริษัทได้เตรียมงบประมาณไว้ 80 ล้านบาท เพื่อขยายสาขาอีก 20 แห่ง ภายใน 5 ปี จากปัจจุบันที่มีอยู่แล้ว 20 แห่ง และในปีนี้คาดว่าจะมีตัวแทนเพิ่มเป็น 2,000 คน จากปัจจุบันที่มีอยู่ 1,500 คน ซึ่งเป็นแผนพัฒนาด้านบริการให้ลูกค้าได้อย่างทั่วถึงทั่วประเทศ